**เฉลยแบบทดสอบความรู้**

**พระราชบัญญัติการชุมนุมสาธารณะ พ.ศ. 2558**

-----------------------

1. ข้อใดคือการแจ้งการชุมนุมต่อผู้รับแจ้งที่ถูกต้อง

ก. แจ้งโดยตรงต่อผู้รับแจ้ง แจ้งทางไปรษณีย์ลงทะเบียน แจ้งทางโทรสาร

ข. แจ้งโดยตรงต่อผู้รับแจ้ง แจ้งทางโทรศัพท์ แจ้งทางโทรสาร

ค. แจ้งโดยตรงต่อผู้รับแจ้ง แจ้งทางโทรสาร แจ้งทางจดหมายอิเล็กทรอนิกส์

ง. แจ้งโดยตรงต่อผู้รับแจ้ง แจ้งทางไปรษณีย์ลงทะเบียน แจ้งทางโทรศัพท์

**เฉลยคำตอบ**

 ประกาศสำนักนายกรัฐมนตรี เรื่อง กำหนดวิธีการแจ้งการชุมนุมสาธารณะ ประกาศ ณ วันที่ 3 พฤศจิกายน 2558 โดยที่การจัดการชุมนุมสาธารณะไม่ต้องมีการขออนุญาต แต่ต้องแจ้งการชุมนุมสาธารณะนั้น ต่อผู้รับแจ้งตามกฎหมาย จึงสมควรกําหนดวิธีการแจ้งการชุมนุมสาธารณะ ให้เกิดความสะดวกแก่ผู้แจ้ง และเป็นข้อมูลแก่ผู้รับแจ้ง เพื่อให้การชุมนุมสาธารณะเป็นไปด้วยความสงบเรียบร้อย ไม่กระทบต่อความมั่นคงของชาติ ความปลอดภัยสาธารณะ ความสงบเรียบร้อยหรือศีลธรรมอันดี ตลอดจนสุขอนามัยของประชาชน หรือคุ้มครองความสะดวกของประชาชนที่จะใช้ที่สาธารณะ และไม่กระทบสิทธิ และเสรีภาพและศักดิ์ศรีความเป็นมนุษย์ของผู้อื่น

 ข้อ 2 ผู้ใดประสงค์จะจัดการชุมนุมสาธารณะ ให้แจ้งเป็นหนังสือต่อผู้รับแจ้งซึ่งเป็นหัวหน้าสถานีตํารวจแห่งท้องที่ที่มีการชุมนุมสาธารณะตามแบบท้ายประกาศนี้ ก่อนเริ่มการชุมนุมไม่น้อยกว่ายี่สิบสี่ชั่วโมง

 กรณีประสงค์จะจัดการชุมนุมสาธารณะในท้องที่ของสถานีตํารวจต่าง ๆ เกินกว่าหนึ่งท้องที่ ซึ่งมีเขตต่อเนื่องกัน ให้แจ้งการชุมนุมสาธารณะต่อผู้รับแจ้งในท้องที่หนึ่งท้องที่ใดก็ได

 ข้อ 3 ภายใต้บังคับของข้อ ๒ การแจ้งให้ดําเนินการโดยวิธีหนึ่งวิธีใด ดังต่อไปนี้

 (๑) แจ้งโดยตรงต่อผู้รับแจ้ง

(๒) แจ้งทางโทรสาร

(๓) แจ้งทางจดหมายอิเล็กทรอนิกส์

ดังนั้น การแจ้งจะจัดการชุมนุมสาธารณะ ให้แจ้งเป็นหนังสือต่อผู้รับแจ้งซึ่งเป็นหัวหน้าสถานีตํารวจแห่งท้องที่ที่มีการชุมนุมสาธารณะตามแบบที่กำหนดไว้ ก่อนเริ่มการชุมนุมไม่น้อยกว่า 24 ชั่วโมง โดยการแจ้งให้ดำเนินการได้ 3 วิธี คือ (๑) แจ้งโดยตรงต่อผู้รับแจ้ง (๒) แจ้งทางโทรสาร และ(๓) แจ้งทางจดหมายอิเล็กทรอนิกส์ เมื่อพิจารณาคำตอบ จะเห็นว่า คำตอบ ค. เป็นไปตามข้อ 3 ของประกาศดังกล่าว

 **สรุป** คำตอบ ค. เป็นคำตอบที่ถูกต้องที่สุด

2. เพื่อประโยชน์ในการคุ้มครองความสะดวกของประชาชน การดูแลการชุมนุมสาธารณะและการรักษาความสงบเรียบร้อยหรือศีลธรรมอันดีของประชาชน ให้เจ้าพนักงานดูแลการชุมนุมสาธารณะมีอำนาจหน้าที่ ดังต่อไปนี้ ข้อใดผิด

ก. อำนวยความสะดวกแก่ประชาชนที่จะใช้ที่สาธารณะอันเป็นสถานที่ชุมนุม

 ข. รักษาความปลอดภัย อำนวยความสะดวก หรือบรรเทาเหตุเดือดร้อนรำคาญแก่ผู้อื่นซึ่งอยู่ในบริเวณใกล้เคียงกับสถานที่ชุมนุม

ค. รักษาความปลอดภัยหรืออำนวยความสะดวกแก่ผู้ชุมนุมในสถานที่ชุมนุม

 ง. ดูแลและรับผิดชอบการชุมนุมสาธารณะให้เป็นไปโดยสงบและปราศจากอาวุธภายใต้ขอบเขตการใช้สิทธิและเสรีภาพตามบทบัญญัติแห่งรัฐธรรมนูญ

-2-

**เฉลยคำตอบ**

 พระราชบัญญัติการชุมนุมสาธารณะ พ.ศ. 2558 มาตรา 19 วรรคสี่ บัญญัติว่า เพื่อประโยชน์ในการคุ้มครองความสะดวกของประชาชน การดูแลการชุมนุมสาธารณะและการรักษาความสงบเรียบร้อยหรือศีลธรรมอันดีของประชาชน ให้เจ้าพนักงานดูแลการชุมนุมสาธารณะมีอำนาจหน้าที่ ดังต่อไปนี้

 (1) อำนวยความสะดวกแก่ประชาชนที่จะใช้ที่สาธารณะอันเป็นสถานที่ชุมนุม

 (2) รักษาความปลอดภัย อำนวยความสะดวก หรือบรรเทาเหตุเดือดร้อนรำคาญแก่ผู้อื่น ซึ่งอยู่ในบริเวณใกล้เคียงกับสถานที่ชุมนุม

 (3) รักษาความปลอดภัยหรือความอำนวยความสะดวกแก่ผู้ชุมนุมในสถานที่ชุมนุม

 (4) อำนวยความสะดวกในการจราจรและการขนส่งสาธารณะในบริเวณที่มีการชุมนุมและบริเวณใกล้เคียงเพื่อให้ประชาชนได้รับผลกระทบจากการชุมนุมที่น้อยที่สุด

 (5) กำหนดเงื่อนไขหรือมีคำสั่งให้ผู้จัดการชุมนุม ผู้ชุมนุม หรือผู้อยู่ภายในสถานที่ชุมนุมต้องปฏิบัติตามเพื่อประโยชน์ในการปฏิบัติหน้าที่ตาม (1) (2) (3) หรือ (4)

ดังนั้น การดูแลและรับผิดชอบการชุมนุมสาธารณะให้เป็นไปโดยสงบและปราศจากอาวุธภายใต้ขอบเขตการใช้สิทธิและเสรีภาพตามบทบัญญัติแห่งรัฐธรรมนูญ จึงไม่ใช่อำนาจหน้าที่ของเจ้าพนักงานดูแลการชุมนุมสาธารณะ ตามมาตรา 19 วรรคสี่ แห่งพระราชบัญญัตินี้

 **สรุป** คำตอบ ง. เป็นคำตอบที่ผิด

3. ในกรณีมีการชุมนุมสาธารณะที่ไม่ชอบหรือฝ่าฝืนกฎหมายตาม พ.ร.บ.การชุมนุมสาธารณะ พ.ศ.2558 และเจ้าพนักงานดูแลการชุมนุมสาธารณะ ได้ประกาศให้ผู้ชุมนุมเลิกหรือแก้ไขการชุมนุมภายในระยะเวลาที่กำหนดแล้ว หากผู้ชุมนุมไม่ปฏิบัติตาม เจ้าพนักงานดูแลการชุมนุมสาธารณะ จะปฏิบัติอย่างไร

 ก. ร้องขอต่อศาลแพ่งหรือศาลจังหวัดที่มีเขตอำนาจเหนือ เพื่อมีคำสั่งให้เลิกการชุมนุมสาธารณะนั้น

 ข. เจ้าพนักงานดูแลการชุมนุมสาธารณะมีอำนาจสั่งให้ผู้ชุมนุมยติการกระทำนั้น

 ค. ร้องขอต่อศาลปกครองที่มีเขตอำนาจเหนือ เพื่อมีคำสั่งให้เลิกการชุมนุม

 ง. แจ้งผู้ว่าราชการจังหวัดเพื่อให้มีคำสั่งเลิกการชุมนุมสาธารณะ

**เฉลยคำตอบ**

 พระราชบัญญัติการชุมนุมสาธารณะ พ.ศ. 2558 มาตรา 21 บัญญัติว่า ในกรณีมีการชุมนุมสาธารณะที่ไม่ชอบด้วยกฎหมายตามมาตรา 14 หรือกรณีผู้จัดการชุมนุมหรือผู้ชุมนุมฝ่าฝืนมาตรา 7 หรือไม่ปฏิบัติตามมาตรา 8 มาตรา 15 มาตรา 16 มาตรา 17 หรือมาตรา 18 ให้เจ้าพนักงานดูแลการชุมนุมสาธารณะดำเนินการ ดังต่อไปนี้

 (๑) กรณีการชุมนุมสาธารณะที่ไม่ชอบด้วยกฎหมายตามมาตรา ๑๔ หรือไม่เลิกการชุมนุมภายในระยะเวลาที่ได้แจ้งไว้ต่อผู้รับแจ้งตามมาตรา ๑๘ ให้ประกาศให้ผู้ชุมนุมเลิกการชุมนุมภายในระยะเวลาที่กำหนด

 (๒) กรณีผู้จัดการชุมนุมหรือผู้ชุมนุมฝ่าฝืนมาตรา ๗ หรือไม่ปฏิบัติตามมาตรา ๘ มาตรา ๑๕ มาตรา ๑๖ หรือมาตรา ๑๗ ให้ประกาศให้ผู้ชุมนุมแก้ไขภายในระยะเวลาที่กำหนด

 หากผู้ชุมนุมไม่ปฏิบัติตามประกาศตามวรรคหนึ่ง ให้เจ้าพนักงานดูแลการชุมนุมสาธารณะร้องขอต่อศาลแพ่งหรือศาลจังหวัดที่มีเขตอำนาจเหนือสถานที่ที่มีการชุมนุมสาธารณะเพื่อมีคำสั่งให้ผู้ชุมนุมเลิกการชุมนุมสาธารณะนั้น ในระหว่างรอคำสั่งศาลให้เจ้าพนักงานดูแลการชุมนุมสาธารณะมีอำนาจกระทำการที่จำเป็นตามแผนหรือแนวทางการดูแลการชุมนุมสาธารณะที่คณะรัฐมนตรีให้ความเห็นชอบตามข้อเสนอแนะของสำนักงานตำรวจแห่งชาติ ทั้งนี้ เพื่อคุ้มครองความสะดวกของประชาชนและคุ้มครองการชุมนุมสาธารณะ

ดังนั้น เจ้าพนักงานดูแลการชุมนุมสาธารณะจะต้องปฏิบัติ โดยร้องขอต่อศาลแพ่งหรือศาลจังหวัดที่มีเขตอำนาจเหนือสถานที่ที่มีการชุมนุมสาธารณะ ตามาตรา 21 วรรคสอง แห่งพระราชบัญญัติดังกล่าว

 **สรุป** คำตอบ ก. ร้องขอต่อศาลฯ

-3-

**4. ข้อใดกล่าวผิด**

ก. พนักงานเจ้าหน้าที่ หมายความว่า เจ้าพนักงานซึ่งผู้รับแจ้งแต่งตั้งหรือมอบหมายให้รับผิดชอบในการรับหรือส่งหนังสือหรือดำเนินการเกี่ยวกับการรับแจ้งการชุมนุมสาธารณะของหน่วยงาน

 ข. ผู้ใดประสงค์จะจัดการชุมนุมสาธารณะให้แจ้งเป็นหนังสือต่อผู้รับแจ้ง ซึ่งเป็นหัวหน้าสถานีตำรวจแห่งท้องที่ที่มีการชุมนุมสาธารณะ ก่อนเริ่มการชุมนุมไม่น้อยกว่า 24 ชั่วโมง

 ค. การแจ้งการชุมนุมสาธารณะ ให้ดำเนินการได้โดย 4 วิธี

 ง. กรณีประสงค์จะจัดการชุมนุมสาธารณะในท้องที่ของสถานีตำรวจต่าง ๆ เกินกว่าหนึ่งท้องที่ซึ่งมีเขตต่อเนื่องกันให้แจ้งการชุมนุมสาธารณะต่อผู้รับแจ้งในท้องที่หนึ่งท้องที่ใดก็ได้

**เฉลยคำตอบ**

 ประกาศสำนักนายกรัฐมนตรี เรื่อง กำหนดวิธีการแจ้งการชุมนุมสาธารณะ ประกาศ ณ วันที่ 3 พฤศจิกายน 2558 ข้อ 2 กำหนดว่า ผู้ใดประสงค์จะจัดการชุมนุมสาธารณะ ให้แจ้งเป็นหนังสือต่อผู้รับแจ้งซึ่งเป็นหัวหน้าสถานีตํารวจแห่งท้องที่ที่มีการชุมนุมสาธารณะตามแบบท้ายประกาศนี้ ก่อนเริ่มการชุมนุมไม่น้อยกว่ายี่สิบสี่ชั่วโมง … และข้อ 3 กำหนดว่า ภายใต้บังคับของข้อ ๒ การแจ้งให้ดําเนินการโดยวิธีหนึ่งวิธีใด ดังต่อไปนี้ (๑) แจ้งโดยตรงต่อผู้รับแจ้ง (๒) แจ้งทางโทรสาร (๓) แจ้งทางจดหมายอิเล็กทรอนิกส์

ดังนั้น การแจ้งการชุมนุมสาธารณะ ให้ดําเนินการโดยวิธีหนึ่งวิธีใด ดังต่อไปนี้ (๑) แจ้งโดยตรงต่อผู้รับแจ้ง (๒) แจ้งทางโทรสาร (๓) แจ้งทางจดหมายอิเล็กทรอนิกส์ จะเห็นได้ว่า การแจ้งการชุมนุมสาธารณะ ให้ดำเนินการได้โดย 3 วิธี ตาม ข้อ 3 ของประกาศสำนักนายกรัฐมนตรีดังกล่าว

 **สรุป** คำตอบ ค. เป็นคำตอบที่ผิด

5. ข้อใดกล่าวถึงหน้าที่ของผู้จัดการชุมนุมไม่ถูกต้อง

 ก. ดูแลและรับผิดชอบการชุมนุมสาธารณะให้เป็นไปโดยสงบและปราศจากอาวุธภายใต้ขอบเขตการใช้สิทธิและเสรีภาพตามบทบัญญัติแห่งรัฐธรรมนูญ

 ข. ดูแลและรับผิดชอบการชุมนุมสาธารณะไม่ให้เกิดการขัดขวางเกินสมควรต่อประชาชนที่จะใช้ที่สาธารณะ ตลอดจนดูแลและรับผิดชอบให้ผู้ชุมนุมปฏิบัติตามมาตรา 16

 ค. ไม่ใช้เครื่องขยายเสียงด้วยกำลังไฟฟ้าที่มีขนาดหรือระดับเสียงตามที่ผู้บัญชาการตำรวจแห่งชาติประกาศกำหนด

 ง. ไม่ปราศรัยหรือจัดกิจกรรมในการชุมนุมโดยใช้เครื่องขยายเสียงในระหว่างเวลา 23.00 น. ถึง 08.00 น. ของวันรุ่งขึ้น

**เฉลยคำตอบ**

 พระราชบัญญัติการชุมนุมสาธารณะ พ.ศ. 2558 มาตรา 15 บัญญัติว่า ผู้จัดการชุมนุมมีหน้าที่ ดังต่อไปนี้

 (๑) ดูแลและรับผิดชอบการชุมนุมสาธารณะให้เป็นไปโดยสงบและปราศจากอาวุธภายใต้ขอบเขตการใช้สิทธิและเสรีภาพตามบทบัญญัติแห่งรัฐธรรมนูญ

 (2) ดูแลและรับผิดชอบการชุมนุมสาธารณะไม่ให้เกิดการขัดขวางเกินสมควรต่อประชาชนที่จะใช้สาธารณะ ตลอดจนดูแลและรับผิดชอบให้ผู้ชุมนุมปฏิบัติตามมาตรา 16

 (๓) แจ้งให้ผู้ชุมนุมทราบถึงหน้าที่ของผู้ชุมนุมตามมาตรา ๑๖ และเงื่อนไขหรือคำสั่ง

ของเจ้าพนักงานดูแลการชุมนุมสาธารณะ

 (๔) ให้ความร่วมมือแก่เจ้าพนักงานดูแลการชุมนุมสาธารณะในการดูแลการชุมนุมสาธารณะให้เป็นไปตาม (๑) และ (๒)

 (๕) ไม่ยุยงส่งเสริมหรือชักจูงผู้ชุมนุมเพื่อให้ผู้ชุมนุมไม่ปฏิบัติตามมาตรา ๑๖

-4-

 (๖) ไม่ปราศรัยหรือจัดกิจกรรมในการชุมนุมโดยใช้เครื่องขยายเสียงในระหว่างเวลา ๒๔.๐๐ นาฬิกา ถึงเวลา ๐๖.๐๐ นาฬิกาของวันรุ่งขึ้น

 (๗) ไม่ใช้เครื่องขยายเสียงด้วยกำลังไฟฟ้าที่มีขนาดหรือระดับเสียงตามที่ผู้บัญชาการตำรวจแห่งชาติประกาศกำหนด

ดังนั้น เมื่อพิจารณาคำตอบ ง. ไม่ปราศรัยหรือจัดกิจกรรมในการชุมนุมโดยใช้เครื่องขยายเสียงในระหว่างเวลา 23.00 น. ถึง 08.00 น. ของวันรุ่งขึ้น ไม่ถูกต้อง เนื่องจาก ตามาตรา 15 (6) แห่งพระราชบัญญัติดังกล่าว บัญญัติให้ผู้จัดการชุมนุมมีหน้าที่ไม่ปราศรัยหรือจัดกิจกรรมในการชุมนุมโดยใช้เครื่องขยายเสียงในระหว่างเวลา ๒๔.๐๐ นาฬิกา ถึงเวลา ๐๖.๐๐ นาฬิกาของวันรุ่งขึ้น

 **สรุป** คำตอบ ง. เป็นคำตอบที่ไม่ถูกต้อง

6. ข้อใดมิใช่บทบาทของฝ่ายปกครอง ตามพระราชบัญญัติการชุมนุมสาธารณะ พ.ศ.2558

ก. อาจจัดให้มีสถานที่เพื่อใช้สำหรับการชุมนุมสาธารณะก็ได้

ข. ปฏิบัติตามอำนาจหน้าที่เมื่อได้รับคำร้องขอจากเจ้าพนักงานดูแลการชุมนุมสาธารณะ

ค. ปฏิบัติตามแผนการดูแลการชุมนุมสาธารณะ (ตามมติ ครม. 25 ส.ค.58)

ง. เป็นเจ้าพนักงานดูแลการชุมนุมสาธารณะ

**เฉลยคำตอบ**

 พระราชบัญญัติการชุมนุมสาธารณะ พ.ศ. 2558

 มาตรา 4 กำหนดว่า “หน่วยงานของรัฐ” หมายความว่า ส่วนราชการ รัฐวิสาหกิจ องค์การของรัฐบาล องค์การมหาชน องค์กรปกครองส่วนท้องถิ่น องค์กรตามรัฐธรรมนูญ และหน่วยงานอื่นของรัฐ

 มาตรา 9 วรรคหนึ่ง บัญญัติว่า หน่วยงานของรัฐอาจจัดให้มีสถานที่เพื่อใช้สำหรับการชุมนุมสาธารณะก็ได้

 มาตรา 19 วรรคแรก กำหนดว่า ให้หัวหน้าสถานีตำรวจแห่งท้องที่ที่มีการชุมนุมสาธารณะ เป็น เจ้าพนักงานดูแลการชุมนุมสาธารณะให้เป็นไปตามพระราชบัญญัตินี้ และให้แจ้งพนักงานฝ่ายปกครองหรือองค์กรปกครองส่วนท้องถิ่นแห่งท้องที่ที่มีการชุมนุมสาธารณะหรือหน่วยงานประชาสัมพันธ์ของรัฐหรือเอกชนในท้องที่นั้นเพื่อทราบ

 มาตรา 19 วรรคหก กำหนดว่า ในกรณีที่เจ้าพนักงานดูแลการชุมนุมสาธารณะร้องขอ ให้พนักงานฝ่ายปกครองหรือองค์กรปกครองส่วนท้องถิ่น หรือเจ้าหน้าที่ของรัฐในท้องที่ที่มีการชุมนุมสาธารณะดำเนินการตาม คำร้องขอภายในขอบอำนาจหน้าที่ของผู้นั้น

 มาตรา 21 วรรคสอง กำหนดว่า หากผู้ชุมนุมไม่ปฏิบัติตามประกาศตามวรรคหนึ่ง ให้เจ้าพนักงานดูแลการชุมนุมสาธารณะร้องขอต่อศาลแพ่งหรือศาลจังหวัดที่มีเขตอำนาจเหนือสถานที่ที่มีการชุมนุมสาธารณะเพื่อมีคำสั่งให้ผู้ชุมนุมเลิกการชุมนุมสาธารณะนั้น ในระหว่างรอคำสั่งศาลให้เจ้าพนักงานดูแลการชุมนุมสาธารณะ มีอำนาจกระทำการที่จำเป็นตามแผนหรือแนวทางการดูแลการชุมนุมสาธารณะที่คณะรัฐมนตรีให้ความเห็นชอบตามข้อเสนอแนะของสำนักงานตำรวจแห่งชาติ ทั้งนี้ เพื่อคุ้มครองความสะดวกของประชาชนและคุ้มครองการชุมนุมสาธารณะ (ต่อมาจึงมี “แผนการดูแลการชุมนุมสาธารณะ ตามพระราชบัญญัติการชุมนุมสาธารณะ พ.ศ.2558” โดยความเห็นชอบของคณะรัฐมนตรี เมื่อวันที่ 25 สิงหาคม 2558)

 ดังนั้น หัวหน้าสถานีตำรวจแห่งท้องที่ที่มีการชุมนุมสาธารณะ เป็นเจ้าพนักงานดูแลการชุมนุมสาธารณะตามพระราชบัญญัตินี้ พนักงานฝ่ายปกครองจึงไม่เป็นเจ้าพนักงานดูแลการชุมนุมสาธารณะตามมาตรา 19 วรคคแรก แห่งพระราชบัญญัติดังกล่าว

 **สรุป** คำตอบ ง. เป็นคำตอบที่ผิด

-5-

**7**. พระราชบัญญัติการชุมสาธารณะ พ.ศ.2558 สอดคล้องกับพันธะกรณีระหว่างประเทศข้อใดมากที่สุด

 ก. กติการะหว่างประเทศว่าด้วยสิทธิพลเมืองและสิทธิทางการเมืองที่ประเทศไทยเป็นภาคี

ข. กติการะหว่างประเทศว่าด้วยสิทธิทางเศรษฐกิจ สังคม และวัฒนธรรมที่ประเทศไทยเป็นภาคี

ค. อนุสัญญาว่าด้วยสิทธิเด็กที่ประเทศไทยเป็นภาคี

ง. อนุสัญญาต่อต้านการทรมานและการปฏิบัติหรือการลงโทษอื่น ที่โหดร้ายไร้มนุษยธรรมหรือ

ยำยีศักดิ์ศรีที่ประเทศไทยเป็นภาคี

**เฉลยคำตอบ**

 พระราชบัญญัติการชุมสาธารณะ พ.ศ.2558 ประกาศราชกิจจานุเบกษา เล่ม 132 ตอนที่ 63 ก หน้า 19 วันที่ 14 กรกฏาคม 2558 เมื่อพ้นกำหนด 30 วัน นับแต่วันประกาศในราชกิจานุเบกษาเป็นต้นไปให้ใช้บังคับ มี 5 หมวด 35 มาตรา พลเอก ประยุทธ์ จันทร์โอชา นายกรัฐมนตรี เป็นผู้ลงนามสนองพระบรมราชโองการ ตราพระราชบัญญัติฉบับนี้

 โดยเหตุผลในการประกาศใช้พระราชบัญญัติฉบับนี้ คือ โดยที่เป็นการสมควรกำหนดหลักเกณฑ์การใช้สิทธิชุมนุมสาธารณะให้ชัดเจนและโดยสอดคล้องกับกติการะหว่างประเทศว่าด้วยสิทธิพลเมืองและสิทธิทางการเมืองที่ประเทศไทยเป็นภาคี (International Covenant on Civil and Political Rights: ICCPR)ทั้งนี้ เพื่อให้การชุมนุมสาธารณะเป็นไปด้วยความสงบเรียบร้อย ไม่กระทบกระเทือนต่อความมั่นคงของชาติ ความปลอดภัยสาธารณะ ความสงบเรียบร้อยหรือศีลธรรมอันดีตลอดจนสุขอนามัยของประชาชนหรือความสะดวกของประชาชนที่จะใช้ที่สาธารณะ และไม่กระทบกระเทือนสิทธิและเสรีภาพและศักดิ์ศรีความเป็นมนุษย์ของผู้อื่น จึงจำเป็นต้องตราพระราชบัญญัตินี้

ดังนั้น พระราชบัญญัติการชุมสาธารณะ พ.ศ.2558 สอดคล้องกับพันธะกรณีระหว่างประเทศว่าด้วยสิทธิพลเมืองและสิทธิทางการเมืองที่ประเทศไทยเป็นภาคี

 **สรุป** คำตอบ ก. เป็นคำตอบที่ถูกต้องมากที่สุด

8. ข้อใดมิใช่อำนาจของผู้ควบคุมสถานการณ์ และผู้ซึ่งได้รับมอบหมายจากผู้ควบคุมสถานการณ์

 ก. จับผู้ซึ่งอยู่ในพื้นที่ควบคุมหรือผู้ซึ่งเข้าไปในพื้นที่ควบคุมโดยมิได้รับอนุญาตจากเจ้าพนักงาน
ดูแลการชุมนุมสาธารณะ

 ข. ค้น ยึด อายัด หรือรื้อถอนทรัพย์สินที่ใช้หรือมีไว้เพื่อใช้ในการชุมนุมสาธารณะนั้น กระทำการที่จำเป็นตามแผนหรือแนวทางการดูแลการชุมนุมสาธารณะนั้น

 ค.มีคำสั่งห้ามมิให้กระทำการใด ๆ เพื่อประโยชน์ในการดำเนินการให้มีการเลิกการชุมนุม

 ง. รายงานให้ศาลทราบกับประกาศกำหนดให้พื้นที่บริเวณที่มีการชุมนุมสาธารณะนั้น และปริมณฑลของพื้นที่นั้น ตามควรแก่กรณีเป็นพื้นที่ควบคุม

**เฉลยคำตอบ**

 พระราชบัญญัติการชุมสาธารณะ พ.ศ.2558 มาตรา 24 วรรคแรก บัญญัติว่า เมื่อพ้นระยะเวลาที่ประกาศให้ ผู้ชุมนุมออกจากพื้นที่ควบคุม หากมีผู้ชุมนุมอยู่ในพื้นที่ควบคุมหรือเข้าไปในพื้นที่ควบคุมโดยมิได้รับอนุญาตจากเจ้าพนักงานดูแลการชุมนุมสาธารณะให้ถือว่าผู้นั้นกระทำความผิดซึ่งหน้า และให้ผู้ควบคุมสถานการณ์และผู้ซึ่งได้รับมอบหมายจากผู้ควบคุมสถานการณ์ดำเนินการให้มีการเลิกการชุมนุมสาธารณะตามคำสั่งศาล โดยให้ผู้ควบคุมสถานการณ์และผู้ซึ่งได้รับมอบหมายจากผู้ควบคุมสถานการณ์มีอำนาจ ดังต่อไปนี้

 (1). จับผู้ซึ่งอยู่ในพื้นที่ควบคุมหรือผู้ซึ่งเข้าไปในพื้นที่ควบคุมโดยมิได้รับอนุญาตจากเจ้าพนักงานดูแลการชุมนุมสาธารณะ

-6-

 (2) ค้น ยึด อายัด หรือรื้อถอนทรัพย์สินที่ใช้หรือมีไว้เพื่อใช้ในการชุมนุมสาธารณะนั้น

 (3) กระทำการที่จำเป็นตามแผนหรือแนวทางการดูแลการชุมนุมสาธารณะนั้น

 (4) มีคำสั่งห้ามมิให้กระทำการใด ๆ เพื่อประโยชน์ในการดำเนินการให้มีการเลิกการชุมนุม

ดังนั้น รายงานให้ศาลทราบกับประกาศกำหนดให้พื้นที่บริเวณที่มีการชุมนุมสาธารณะนั้น และปริมณฑลของพื้นที่นั้น ตามควรแก่กรณีเป็นพื้นที่ควบคุม มิใช่อำนาจของผู้ควบคุมสถานการณ์ และผู้ซึ่งได้รับมอบหมายจากผู้ควบคุมสถานการณ์ ตามมาตรา 24 วรรคแรก แห่งพระราชบัญญัติดังกล่าว

 **สรุป** คำตอบ ง. เป็นคำตอบที่ถูกต้อง

9. ผู้จัดการชุมนุมโดยไม่แจ้งการชุมนุมก่อนต้องระวางโทษเท่าใด

 ก. จำคุก 1 ปี

 ข. ปรับไม่เกิน 1 หมื่นบาท

 ค. จำคุก 1 ปี และปรับไม่เกิน 1 หมื่นบาท

 ง. ผิดทุกข้อ

**เฉลยคำตอบ**

 พระราชบัญญัติการชุมสาธารณะ พ.ศ.2558 มาตรา 28 บัญญัติว่า ผู้ใดฝ่าฝืนมาตรา 10 มาตรา 12 มาตรา 17 หรือมาตรา 18 ต้องระวางโทษปรับไม่เกินหนึ่งหมื่นบาทถ้วน

 โดยมาตรา 10 กำหนดว่า ผู้ใดประสงค์จะจัดการชุมนุมสาธารณะ ให้แจ้งการชุมนุมต่อผู้รับแจ้ง ก่อนเริ่มการชุมนุมไม่น้อยกว่ายี่สิบสี่ชั่วโมง...

ดังนั้น ผู้จัดการชุมนุมโดยไม่แจ้งการชุมนุมก่อนต้องระวางโทษปรับไม่เกินหนึ่งหมื่นบาท ตามมาตรา 28 แห่งพระราชบัญญัติดังกล่าว

 **สรุป** คำตอบ ข. ปรับไม่เกิน 1 หมื่นบาท เป็นคำตอบที่ถูกต้อง

10. ข้อใดกล่าวผิด

 ก. ผู้ชุมนุมต้องเลิกการชุมนุมสาธารณะภายใต้ระยะเวลาที่ผู้จัดการชุมนุม ได้แจ้งต่อผู้รับแจ้ง

 ข. หากผู้จัดการชุมนุมประสงค์จะให้มีการชุมนุมต่อไปให้แจ้งขอขยายระยะเวลาการชุมนุมต่อผู้รับแจ้งภายใน 24 ชั่วโมง ก่อนสิ้นระยะเวลาที่ได้แจ้งไว้ต่อผู้รับแจ้ง

 ค. ผู้ชุมนุมไม่เดินขบวนหรือเคลื่อนย้ายการชุมนุมระหว่างเวลา 17.00 นาฬิกา – 06.00 นาฬิกา ของวันรุ่งขึ้น

 ง. ผู้จัดการชุมนุมต้องไม่ปราศรัยหรือจัดกิจกรรมในการชุมนุมโดยใช้เครื่องขยายเสียงในระหว่างเวลา 24.00 นาฬิกา ถึง เวลา 06.00 นาฬิกาของวันรุ่งขึ้น

**เฉลยคำตอบ**

 พระราชบัญญัติการชุมสาธารณะ พ.ศ.2558 มาตรา 16 ผู้ชุมนุมมีหน้าที่ ดังต่อไปนี้

 (๑) ไม่ก่อให้เกิดความไม่สะดวกแก่ประชาชนที่จะใช้ที่สาธารณะอันเป็นที่ชุมนุมหรือทำให้ผู้อื่นได้รับความเดือดร้อนเกินที่พึงคาดหมายได้ว่าเป็นไปตามเหตุอันควร

 (๒) ไม่ปิดบังหรืออำพรางตนโดยจงใจมิให้มีการระบุตัวบุคคลได้ถูกต้อง เว้นแต่เป็นการแต่งกายตามปกติประเพณี

(๓) ไม่พาอาวุธ ดอกไม้เพลิง สิ่งเทียมอาวุธปืน หรือสิ่งที่อาจนำมาใช้ได้อย่างอาวุธเข้าไปในที่ชุมนุมไม่ว่าจะได้รับอนุญาตให้มีสิ่งนั้นติดตัวหรือไม่

 (๔) ไม่บุกรุกหรือทำให้เสียหาย ทำลาย หรือทำด้วยประการใด ๆ ให้ใช้การไม่ได้ตามปกติซึ่งทรัพย์สินของผู้อื่น

-7-

(๕) ไม่ทำให้ผู้อื่นกลัวว่าจะเกิดอันตรายต่อชีวิต ร่างกาย ทรัพย์สิน หรือเสรีภาพ

(๖) ไม่ใช้กำลังประทุษร้ายหรือขู่เข็ญว่าจะใช้กำลังประทุษร้ายผู้เข้าร่วมชุมนุมหรือผู้อื่น

(๗) ไม่ขัดขวางหรือกระทำการใด ๆ อันเป็นอุปสรรคต่อการปฏิบัติหน้าที่ของเจ้าพนักงานดูแลการชุมนุมสาธารณะในการคุ้มครองความสะดวกของประชาชนในการใช้ที่สาธารณะและการดูแลการชุมนุมสาธารณะนั้น

(๘) ไม่เดินขบวนหรือเคลื่อนย้ายการชุมนุมระหว่างเวลา ๑๘.๐๐ นาฬิกา ถึงเวลา ๐๖.๐๐ นาฬิกา ของวันรุ่งขึ้น เว้นแต่ได้รับอนุญาตจากเจ้าพนักงานดูแลการชุมนุมสาธารณะ

 (๙) ปฏิบัติตามเงื่อนไขหรือคำสั่งของเจ้าพนักงานดูแลการชุมนุมสาธารณะ

 ดังนั้น ผู้ชุมนุมไม่เดินขบวนหรือเคลื่อนย้ายการชุมนุมระหว่างเวลา 17.00 นาฬิกา – 06.00 นาฬิกา ของวันรุ่งขึ้น จึงกล่าวผิด เนื่องจากมาตรา 16 (8) บัญญัติห้ามผู้ชุมนุมเดินขบวนหรือเคลื่อนย้ายการชุมนุมระหว่างเวลา ๑๘.๐๐ นาฬิกา ถึงเวลา ๐๖.๐๐ นาฬิกา ของวันรุ่งขึ้น เว้นแต่ได้รับอนุญาตจากเจ้าพนักงานดูแลการชุมนุมสาธารณะ ตามมาตรา 28 แห่งพระราชบัญญัติดังกล่าว

 **สรุป** คำตอบ ค. เป็นคำตอบที่กล่าวผิด

----------------------------------

ส่วนกิจการมวลชน

สำนักกิจการความมั่นคงภายใน

กรมการปกครอง กระทรวงมหาดไทย

โทร 02 226 5557